AlexejDobrolubov/national_council_slovak_2010 huggingface dataset:
16. schôdza NR SR - 2.deň - A. dopoludnia
Dátum: 2024-07-16
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

107. Ďakujem veľmi pekne všetkým kolegom za ich faktické, za ich faktické pripomienky. Je evidentné, že pravda sa vám veľmi ťažko počúva, že nechcete pripustiť, že tu zomierali ľudia vo väzbách len kvôli tomu, že bývalá vláda potrebovala poraziť vládu SMER alebo vládu SMER-u, HLAS-u a SNS. Pán Dubéci, tak je vecnou stránkou, že pán advokát žije, alebo nežije? Pani Marcinková hovorí, že to je vymyslená kauza. Opäť sa jej pýtam, že či sa znova narodil pán advokát, lebo ja ho stále, som v tom, že, bohužiaľ, je mŕtvy. Pani Mesterová, pán Krivočenko nebol žiadny náš človek, bol to advokát a dnes je nebohý, preto asi ťažko mu nejaké peniaze dáme. A asi ťažko mu nejaké peniaze vrátia život. No a, pani Kolíková, opäť, keď aj pre vás je to vymyslená historka, tak ja už fakt neviem. Tak zomrel? Nezomrel? Neviem. Žije? Má dva životy, tri životy? Nie. Je mŕtvy a je mŕtvy navždy. Pani Kolíková, a je veľký rozdiel, keď je človek na slobode, môže si vybrať, ku ktorému doktorovi pôjde. Môže si vybrať, akú liečbu si vyberie na základe svojho zdravotného stavu a anamnézy, ktorú má. Ale keď je človek vo výkone väzby bez dôvodov, je odkázaný na to, že či mu ústav, za ktorý ste boli politicky zodpovedná, pomoc poskytne, alebo neposkytne. Bohužiaľ, v tomto prípade neposkytol. A pán advokát Krivočenko je navždy mŕtvy. A preto si myslím, že je na mieste, aby ste prevzali politickú zodpovednosť a tých 90-tisíc eur uhradili Slovenskej republike, pretože opakujem, máte z čoho. Máte z čoho.
19. schôdza NR SR - 3.deň - A. dopoludnia
Dátum: 2024-09-13
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

32. Ďakujem za slovo. Pán poslanec Krúpa, zhrnul si ten príbeh listu na Generálnu prokuratúru, ale chcem povedať, že to bola len zámienka, to nebol žiaden skutočný dôvod, prečo bola predsedníčka výboru Mária Kolíková odvolaná. Keby nebolo toho listu, vymysleli by si niečo iné, nejaký iný dokument z výboru, alebo niečo, neviem, že si dala modrú blúzku namiesto bielej, proste už nejaký dôvod by si vymysleli, aby ju odvolali, pretože im liezla na nervy spôsobom, ako výbor viedla, ako sa vypytovala, ako sa nenechala odbiť niekedy. To je celé. Nič, nič iné za tým nie je. Ešte raz, neporušila žiaden zákon, neurobila nič nemorálne, len im nevyhovoval spôsob, akým vedie výbor. A o to viac treba povedať, že jej odvolanie proste bolo nekorektné a zvoliť na to miesto kohokoľvek iného by bolo dokonaním tej nekorektnosti.
19. schôdza NR SR - 3.deň - A. dopoludnia
Dátum: 2024-09-13
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

28. Ďakujem za slovo, pán podpredseda. Ešte raz to zhrniem. Odvolanie Márie Kolíkovej bolo nekorektné, bolo by nekorektné, keby ju na čele tohto výboru nahradil niekto iný z opozície. Preto opozícia, za náš poslanecký klub to platí určite a predpokladám, že aj za ostatné, ju znovu podporí v tajnej voľbe, ktorá bude, predpokladám, na budúci týždeň. A chcem veriť, že aj medzi poslancami vládnej koalície sa nájdu poslanci, ktorým nevyhovuje úplne tento, tento buldozérsky štýl, kedy sú naozaj odopreté práva opozičných poslancov. A keďže tá voľba bude tajná, tak chcel by som tak v dobrom motivovať poslancov vládnej koalície, aby v tej tajnej voľbe pridali hlasy za Máriu Kolíkovú. Bolo by absurdné, keby za predsedu tohto výboru bol zvolený poslanec za stranu HLAS, pán poslanec Migaľ. Tak sa tajné služby kontrolovať nemajú. Ďakujem pekne.
19. schôdza NR SR - 3.deň - A. dopoludnia
Dátum: 2024-09-13
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

20. Účes máme rovnaký s pánom poslancom Gröhlingom, ale ináč sme z rôznych klubov a strán. Takže ďakujem pekne za slovo, pán predsedajúci. Dámy a páni, kým bude strana Sloboda a Solidarita navrhovať za predsedníčku výboru pre kontrolu SIS Máriu Kolíkovú, náš poslanecký klub bude za ňu hlasovať. A mali by ste tak urobiť aj vy, dámy a páni z vládnej koalície, vysvetlím vám dôvody, ktoré nás vedú k tomu, že budeme za ňu hlasovať. Po prvé, výbor pre kontrolu činnosti SIS má riadiť predseda, ktorého nominuje opozícia. Ak budete v opozícii niekedy vy, toto právo bude patriť vám. Po druhé, opozičné strany PS, hnutie SLOVENSKO, KDH a SaS sa na začiatku volebného obdobia dohodli, že na čelo výboru pre kontrolu SIS bude mať právo nominovať svojho poslanca strana SaS. Po tretie, strana SaS sa rozhodla, že za predsedníčku výboru pre kontrolu SIS bude nominovať bývalú ministerku spravodlivosti Máriu Kolíkovú. Na začiatku volebného obdobia bola na základe týchto dohôd zvolená a odvtedy neurobila nič nezákonné alebo nemorálne, kvôli čomu by mala byť vymenená. Vy ste ju v júni napriek tomu odvolali. Podľa mňa účelovo. Mária Kolíková nič nespáchala, nepredstavuje žiadne bezpečnostné riziko a jediným dôvodom, prečo ste ju odvolali, je, že vám prekáža štýl, akým tento výbor vedie. Nemáte na ňu trpezlivosť. Tak to je. Lenže na odvolanie je to trochu málo, nemyslíte? Odkedy ste ju pred tromi mesiacmi odvolali, odvtedy je výbor pre kontrolu SIS paralyzovaný. Nemá ho kto zvolať, nemá kto jeho rokovania otvoriť, nemá kto jeho rokovania viesť. Dámy a páni z vládnej koalície, zíďte z kratšej cesty, rešpektujte právo opozície a pridajte hlasy na znovuzvolenie Márie Kolíkovej za predsedníčku výboru pre kontrolu SIS. Nikoho iného z opozície nepresvedčíte, aby ju na čele kontrolného výboru nahradil. Po prvé preto, lebo sa to jednoducho medzi politickými partnermi nerobí, a po druhé preto, lebo nikto s triezvym úsudkom vám neuverí, že tak ako účelovo ste odvolali ju, tak to urobíte s kýmkoľvek iným, ak si zmyslíte, že sa vám jeho štýl rovnako nepáči. Na tejto schôdzi, samozrejme, máte aj druhú možnosť, ako tento výbor odblokovať, máme tu návrh od poslancov HLAS-u, aby sa predsedom kontrolného výboru pre kontrolu činnosti SIS, aby do čela tohto výboru bol zvolený Samuel Migaľ, čo je poslanec strany HLAS, čo by znamenalo, že tajnú službu a riaditeľa, nominanta vládnej koalície, bude kontrolovať predseda výboru takisto z vládnej koalície. Takto kontrola tajných služieb nevyzerá. Samozrejme, vy máte moc, máte väčšinu, môžete zvoliť za predsedu, kohokoľvek uznáte za vhodné, aj Samuela Migaľa, aby ste výbor sfunkčnili. Technicky problém vyriešite, ale morálne určite nie. Takže ešte raz. Zíďte z kratšej cesty, rešpektujte právo opozície a pridajte hlasy na znovuzvolenie Márie Kolíkovej! To je jediné politicky korektné riešenie tejto situácie. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

130. Ďakujem za slovo. Zdá sa mi, že celá táto schôdza je jeden veľký politický podvod. Klamali ste ľudí, keď ste tvrdili, že ak vás zvolia budú lacnejšie potraviny, no nie sú. Klamali ste ľudí, že keď vás zvolia, budú lacnejšie energie, nie sú. Klamali ste ľudí, že za vlád SMER-u neexistovala korupcia na najvyšších miestach, existovala. A teraz klamete ľudí, že odvolávate podpredsedu parlamentu Michala Šimečku. V skutočnosti ho ale vôbec odvolať nechcete, taká je pravda. Stačí mať otvorené oči, uši a čítať s porozumením. Do odôvodnenia návrhu na odvolanie Michala Šimečku ste napríklad, pán poslanec Gašpar, napísali, citujem: "Je potrebné zvážiť jeho odvolanie." Čiže netreba ho odvolať, stačí to zvážiť. Alebo: "Je nevyhnutné zvážiť, či by Michal Šimečka mal aj naďalej zotrvať vo svojej funkcii." Čiže nie je nevyhnutné, aby skončil vo funkcii, stačí to zvážiť. Je to obyčajné slovíčkárenie, pán poslanec. Vy veľmi dobre viete, že ak by ste odvolali Michala Šimečku, museli by ste zaňho zatiahnuť všetky jeho služby pri vedení schôdzí Národnej rady. A ja veľmi silno pochybujem, že sa vám to chce. Takže prestaňte zahmlievať a odpovedzte na jednoduchú otázku. Odvoláte Michala Šimečku? Áno alebo nie. Jednoduchá otázka, jednoduchá odpoveď. Myslíte ten návrh úprimne? Budete sa od budúceho týždňa pri vedení schôdzí striedať len traja, pán podpredseda Žiga, pán podpredseda Danko a vy? Áno alebo nie? Žiadne kľučky, že ak dôjde k odvolávaniu, ako to povedal, alebo ak dôjde k hlasovaniu, ako to povedal Matúš Šutaj Eštok. Odvoláte podpredsedu parlamentu Šimečku, áno alebo nie? Ak... (Prerušenie vystúpenia časomerom.)
15. schôdza NR SR - 11.deň - A. dopoludnia
Dátum: 2024-06-27
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

83. Ďakujem pekne za slovo. Je najvyšší čas premenovať tento zákon z lex atentát na lex potentát. Pretože aj po schválení pozmeňujúcich návrhov zostal v zákone doživotný poslanecký plat pre Roberta Fica, čo naozaj nemá s bezpečnostnou, s bezpečnostnou situáciou na Slovensku absolútne nič spoločné. A aj po schválení všetkých pozmeňujúcich a doplňujúcich návrhov platí, že keby všetky tieto opatrenia platili v čase výjazdového rokovania vlády v Handlovej, nezabránili by tej tragickej a odsúdeniahodnej streľbe. Preto ešte raz, je najvyšší čas, aby sa tento zákon premenoval z lex atentát na lex potentát. (Potlesk.)
15. schôdza NR SR - 10.deň - A. dopoludnia
Dátum: 2024-06-26
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

78. Ďakujem pekne za slovo, pán predsedajúci. Pán poslanec Baška, chcem sa vás opýtať, koľkokrát zasadol výbor odvtedy, čo sa stal tento incident, a koľkokrát ste na tých výboroch navrhli zmeniť rokovací poriadok výboru. Koľkokrát? Povedzte. Koľkokrát vám bolo zabránené v tom, aby ste mohli predložiť zmenu rokovacieho poriadku výboru, koľkokrát sa vám to nepodarilo na výbore odhlasovať? Asi vieme. Na tú prvú otázku, koľkokrát zasadal výbor, na to neviem odpoveď takto z fleku, možnože ani vy, ale to nie je až také podstatné, ale koľkokrát ste iniciovali zmenu rokovacieho poriadku, to asi viete, že ani raz. Aj toto podľa mňa dokazuje, že tento návrh na odvolanie predsedu výboru je účelovou politickou pomstou. Keby ste chceli, mohli ste už stokrát zmeniť rokovací poriadok, ale vyliali by ste z vaničky vodu aj s tým novorodeniatkom, pretože keď odoberiete právomoc predsedovi výboru v odôvodnených prípadoch prerušiť rokovanie výboru, tak tým spôsobíte problém v mnohých výboroch, aj v tých, ktoré vedú predsedovia nominovaní vládnou koalíciou. Potom by bolo fér, ak chcete naozaj odobrať túto kompetenciu, odoberte ju vo všetkých výboroch a odoberte ju aj predsedajúcim tu v pléne Národnej rady, nech sa nemôžu prerušiť rokovania schôdze parlamentu. Nech sa páči, férovo, ku všetkým rovnako. Neurobíte to, lebo viete, že to je blbosť, rovnako ako návrh na odvolanie predsedu výboru Šipoša. (Potlesk.)
15. schôdza NR SR - 10.deň - A. dopoludnia
Dátum: 2024-06-26
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

58. Dve poznámky mi ešte napadli v tejto súvislosti. Po prvé, že ďalší vývoj v tejto téme potvrdzuje, že to stanovisko Rady pre rozpočtovú zodpovednosť bolo namieste, lebo už čo je rozpočtovo zodpovedné na tom, že si štát prenajme na nábreží Dunaja priestory pre nové ministerstvo za násobne vyššiu cenu, ako by sa dali priestory prenajať v iných lokalitách od iných majiteľov budov, alebo ak by ministerstvo si otvorilo v nejakej štátnej budove. Čiže tá otázka rozpočtovej zodpovednosti bola určite namieste. A druhá moja poznámka je, pán poslanec Jakab, citoval si z toho návrhu, že postup predsedu výboru bol účelový a ja si myslím, že definícia účelovosti je úplne iná. Ak niekto tu postupoval účelovo, tak to bola vládna väčšina vo výbore, ktorej sa nepáčilo, že predseda výboru má kompetenciu prerušiť rokovanie výboru a to prerušenie nebolo samoúčelné. On neporušil rokovanie výboru s nejakou obštrukciou, že tak mám tu kompetenciu, prerušujem rokovanie výboru do troch mesiacov a stretneme sa niekedy pred letnými prázdninami. Využil tú svoju kompetenciu, nie zneužil, využil, aby si vypýtal stanovisko Rady pre rozpočtovú zodpovednosť. A ak je tu niekto, ak tu niekto postupoval účelovo, tak to bola vládna väčšina, ktorá v tomto výbore zareagovala tak, že využila svoje väčšinové postavenie a zmenila rokovací poriadok výboru pre regionálny rozvoj. To je účelové. Využiť väčšinu, využiť tú koaličnú väčšinu a zvalcovať menšinu opozičnú.
15. schôdza NR SR - 10.deň - A. dopoludnia
Dátum: 2024-06-26
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

46. Ďakujem za slovo, pán predsedajúci. Ono zaujímavé sú aj okolnosti tohto odvolávania, pretože podľa programu schôdze mal prísť tento bod už včera, a to v čase, keď sme rokovali aj o návrhu na odvolanie Márie Kolíkovej z postu predsedníčky kontrolného výboru pre kontrolu činnosti SIS, ale vtedy tu predkladateľ nebol, bod prepadol a nespomínam si, že by potom bola nejaká dohoda, že sa termínuje na dnes ráno, alebo že vlastne prečo o tom teraz rokujeme? Tak keď nejaký bod prepadne, tak má to ísť na koniec schôdze. Nepočul som ani všeobecný súhlas o nejakom termínovaní, čiže prečo o tom vlastne rokujeme? Kladiem si tú otázku. Myslel som si, že to padne v úvodnom slove navrhovateľa, nedozvedeli sme sa, tak stále čakám, že v tej rozprave, jednak aby sme sa dozvedeli o skutočných dôvodoch, lebo toto sú len zatiaľ také pseudodôvody, že niekto využíva svoje zákonom dané kompetencie. Tak ak za toto máme niekoho odvolať, tak tu môžme naozaj odvolať všetkých a každého a za všetko, ak postupuje v súlade so zákonom. No a aj o tej procedúre, že prečo o tom vlastne rokujeme teraz. Nerozumiem tomu.
15. schôdza NR SR - 10.deň - A. dopoludnia
Dátum: 2024-06-26
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

42. Ďakujem. Pán poslanec Bužo, áno, len rozdiel je v tom, že my môžme navrhnúť odvolať kohokoľvek, a to je aj reakcia na pána poslanca Jakaba, môžme navrhnúť odvolanie kohokoľvek, ale my máme v tomto pléne menšinu, čiže my reálne nikoho neodvoláme, ale oni keď niekoho navrhnú odvolať, tak oni majú väčšinu, síce tesnú, ale majú ju, 79 poslancov. Čiže keď sa rozhodnú, že to urobia, tak oni to na rozdiel od nás reálne urobiť aj môžu. A keď to teda urobiť môžu, tak stojí naozaj na pováženie, že aké sú na to dôvody. A zatiaľ sme, teda to, čo sme zatiaľ počuli, či to bolo včera v prípade Márie Kolíkovej, alebo dnes v prípade Michala Šipoša, zatiaľ tie dôvody sú viac na smiech ako na nejakú vážnu debatu o tom, že či je alebo nie je potrebné týchto ľudí z postov predsedov výborov odvolať.
15. schôdza NR SR - 10.deň - A. dopoludnia
Dátum: 2024-06-26
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

36. Ďakujem za slovo, pán predsedajúci. Ja len, že pán navrhovateľ avizoval, že viac k tomu povie v rozprave, tak som sa nádejal, že sa dozvieme ešte nejaké zmysluplnejšie dôvody návrhu na odvolanie predsedu výboru pána poslanca Šipoša, ktorého prehreškom je, že prerušil rokovanie výboru. To mi príde naozaj podobne absurdné, ako keď sme včera diskutovali o tom, že Mária Kolíková ako predsedníčka výboru pre kontrolu SIS sa previnila tým, že zvolala rokovanie výboru a potom zmenila termín rokovania, lebo v tom istom čase rokoval aj ústavnoprávny výbor a ako predsedníčka výboru chcela byť prítomná na rokovaní ústavnoprávneho výboru, tak teda zmenila termín zasadnutia výboru pre kontrolu SIS. Čiže keď predsedovia výborov využívajú svoje zákonom dané kompetencie zvolať výbor, prerušiť výbor, zrušiť výbor, tak ich za to budeme odvolávať z funkcií. Lebo môžeme, lebo máme väčšinu, lebo nás je viac. Príde mi tento dôvod naozaj až smiešny a tak trochu považujem aj plytvaním času venovať tomu nejakú podrobnejšiu rozpravu, čiže len poviem na záver svojho vystúpenia, že je to smiešne. Mstíte sa pánovi poslancovi Šipošovi za to, že vám trochu prešiel cez rozum, že využil svoju zákonom danú právomoc, ktorých zase opozícia, ktorá má menšinu v každom parlamente, nemá až tak veľa. Aj tak ste si nakoniec schválili všetko, čo ste potrebovali. Čiže odvolávať za toto Michala Šipoša z postu predsedu výboru, nech sa páči, urobte to, ale je to naozaj na smiech.
15. schôdza NR SR - 9.deň - B. popoludní
Dátum: 2024-06-25
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

88. No, dve veci. Jednak vy ste sa tvárili, že sa budete správať úplne inak ako tamtí vaši predchodcovia, že teraz príde ten pokoj a tá slušnosť a všetko. Nemáte ani vymenovaného riaditeľa SIS, a to už máte prezidenta skoro dva týždne! A čo sa týka Vojenského spravodajstva, ešte raz, spomínať v jednej debate bývalého vodcu Slovenskej pospolitosti s Máriou Kolíkovou, ten argument ja proste neberiem. Je smiešny a odmietam o tom diskutovať a polemizovať.
15. schôdza NR SR - 9.deň - A. dopoludnia
Dátum: 2024-06-25
Poslanec: Grendel, Gábor (SLOVENSKO)
Druh vystúpenia: Vystúpenie s faktickou poznámkou

24. Ďakujem za slovo. Pán poslanec Hlina, položili ste si rečnícku otázku, či má zmysel na ten proces stále upozorňovať. Ja si myslím, že nielenže to má zmysel, ale že je to naša povinnosť. A okrem iného aj preto, lebo v minulom volebnom období nebolo prísnejších kritikov skráteného legislatívneho konania, ako boli vtedajší opoziční poslanci, najmä súčasný minister spravodlivosti, spravodlivosti, pardon, pán vtedajší poslanec Boris Susko, ktorý naozaj mimoriadne prísnym metrom meral každé jedno skrátené legislatívne konanie. Takže ten argument súčasnej vládnej koalície, že veď aj vy ste to takto robili, neplatí. Človek by očakával po tom ako, akým prísnym metrom merali vtedajšie skrátené legislatívne konania, že to budú robiť inak, že po jesenných voľbách nastúpili profesionáli, ktorí si ctia legislatívny proces a používajú skrátené legislatívne konanie len vtedy, keď sú na to splnené zákonné dôvody. Čiže myslím si, že je mimoriadne užitočné na to upozorňovať, navyše táto vládna koalícia nemusí riešiť pandémiu, nemusí riešiť utečeneckú krízu, čiže množstvo tých okolností, ktorým bola vystavovaná vtedajšia vláda, dnes tu vôbec nie je. Takže áno, je to naša povinnosť. A treba robiť, lebo tí profesionáli zjavne ešte neprišli.
15. schôdza NR SR - 8.deň - A. dopoludnia
Dátum: 2024-06-21
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

44. Ďakujem za slovo, pán predsedajúci. Ústav pamäti národa zohráva kľúčovú úlohu pri vytváraní a pri tvorbe charakteru nášho štátu. Myslím si to preto, lebo práve tento ústav zriadil štát pre skúmanie našich totalitných dejín a preto, aby jednak skúmala, ale hlavne pomenovala a zverejňovala pravdu o našej minulosti. Za vyše dvadsaťročnej existencie čelil ústav rôznym tlakom kvôli svojej činnosti, lebo nie všetkým vyhovuje skúmanie pravdy o našej minulosti a aj pomenovanie osôb, ktoré napomáhali totalitným režimom pred rokom 1989. A som rád, že tie tlaky ústav ustál, že sa nepodarilo niektorým politikom dosiahnuť, aby Ústav pamäti národa bol zrušený, pretože aj takéto iniciatívy tu v minulosti boli, ale to neznamená, že ešte štát nemá nejaké resty vo vzťahu k Ústavu pamäti národa. Ak sa nemýlim, ÚPN patrí medzi tie štátne inštitúcie, ktoré asi sa najčastejšie museli sťahovať počas svojej existencie, pretože zákon síce hovorí, že štát zabezpečí sídlo pre Ústav pamäti národa, trvalé sídlo, ale niekoľko rokov sa to nedialo. Z tohto dôvodu sa musel ústav, ak to mám správne spočítané, osemkrát sťahovať, ale práve v minulom volebnom období vďaka spolupráci s ministerstvom vnútra sa podarilo vytypovať budovu, ktorá by sa mohla stať definitívnym a trvalým sídlom Ústavu pamäti národa. Do tejto rozpravy som sa prihlásil práve preto, lebo ak tu máme správu o činnosti ÚPN za rok 2023, predpokladám, že aj vo vzťahu k sťahovaniu do trvalého sídla robil ústav nejaké aktivity v predchádzajúcom kalendárnom roku. Takže by som sa chcel opýtať pána predsedu správnej rady, v akom štádiu je obnova objektu, ktorý dlhé roky chátral a nedá sa do tejto budovy nasťahovať zo dňa na deň. Takže keby ste sa k tomu potom mohli vyjadriť, pán predseda. Ďakujem veľmi pekne a držím vám palce, aby ste mohli naďalej slobodne robiť tú pre spoločnosť a charakter štátu veľmi užitočnú činnosť, ktorú Ústav pamäti národa zo zákona robí.
19. schôdza NR SR - 2.deň - B. popoludní
Dátum: 2024-09-11
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

99. Ďakujem za slovo a ďakujem kolegyni Kosovej, že za náš klub detailne predniesla naše stanovisko aj k tomuto zákonu a teda to zdôraznenie tej dôležitosti toho, že predovšetkým by sme potrebovali plošné zvyšovanie učiteľov a že naozaj tá situácia je dramatická, keď nám tu chýba vyše 1 200, alebo dokonca vyše 1 400 učiteľov. A ja, samozrejme, rozumiem, že ten kompenzačný príspevok má byť nejakým spôsobom doplnok, ale treba si aj uvedomiť, že naozaj ten zákon je formulovaný tak, aby nechával veľmi široko otvorené dvere. A ono vždy je to o takom vyvažovaní, samozrejme, keď sa tvorí legislatíva na ministerstve, tak vždy to dané vedenie si myslí, že veď my to nastavíme dobre. Ale zároveň je tam isté riziko do budúcnosti, že nie je momentálne vôbec jasné, že koľko vlastne peňazí sa bude prideľovať práve cez kompenzačný príspevok, na čo, akou formou a videli by sme teda výrazne väčší zmysel v tom stabilnom systéme plošného odmeňovania. Spomenula by som ale ešte jednu relatívne drobnú zmenu v tom zákone, ale tak ako kritizujeme, zároveň aj povieme to, čo oceňujeme. A tu by som chcela oceniť, lebo aj včera som spomínala v rozprave tie ukrajinské deti a práve v tomto zákone sa zavádza to, že vlastne školy budú môcť zamestnať napríklad ukrajinské školské psychologičky napriek tomu, že nevedia po slovensky, ale ak robia s ukrajinskými deťmi, tak vlastne už tam nebude legislatívna bariéra. Čiže to je jedna z tých drobnejších vecí, ktoré budú fajn v praxi, ale vidíme tam aj isté riziká. Ďakujem.
15. schôdza NR SR - 12.deň - A. dopoludnia
Dátum: 2024-06-28
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

48. Ďakujem za slovo. Myslím, že podobne ako kolegovia sa tu tiež ešte spamätávame z toho, čo sa tu dneska udialo a ďakujem ti, kolegyňa Kleinert, že si tak rýchlo vedela teda ísť za rečnícky pult napriek tomu, že tam teraz mali stáť úplne iní ľudia a mali sme hovoriť o dodržiavaní ľudských práv v našej krajine. A som rada, že aspoň pán verejný ochranca práv Róbert Dobrovodský stihol predniesť svoju správu, aj keď je teda tá rozprava k nej bola násilne ukončená. A ako naozaj si myslím, že máme v tejto krajine dosť veľa problémov, a ako tu neska odznelo, vo všetkých oblastiach ľudských práv a dodržiavanie ľudských práv je čo zlepšovať a príde mi neuveriteľné, že tuto posledné schôdze sedíme, lebo za najväčší problém tejto koalície je, že potrebujú ovládnuť Audiovizuálny fond, a niektorí ľudia v tejto koalícii považujú za svoje neviem aké ľudské právo, politické, rozhodovať o tom, aké filmy sa v tejto krajine môžu a nemôžu točiť. Ako takto by demokracia naozaj nemala fungovať. Nechajme umelecký priemysel, podporujme ho, nechajme odborníkov a umelcov robiť si svoju robotu a my ako zákonodárci si robme svoju robotu na tom, aby sme riešili skutočné problémy v tejto krajine, napríklad stav ľudských práv, a nie ovládanie umeleckého priemyslu. Toto je naozaj, naozaj nehorázne! Ďakujem. (Potlesk.)
15. schôdza NR SR - 11.deň - A. dopoludnia
Dátum: 2024-06-27
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

62. Ďakujem za slovo a ďakujem kolegovi Prostredníkovi za naozaj taký ten ľudský a nazvem to v niečom taký láskyplný rozmer k tomu, že naozaj pozrime sa na to z pohľadu rodičov, pre niektorých, starých rodičov. Nevieme, aký život čaká naše deti, ako oni budú chcieť žiť. Ale keď my tu žijeme, tak predpokladáme, že si prajeme, aby im zostali nejaké väzby na Slovensku. A toto je, keď sa niekto z lásky rozhodne uzavrieť zväzok v zahraničí a áno, o to väčšiu má motiváciu prijať aj tam to občianstvo práve preto, že naša krajina neuznáva tento zväzok, čiže nebude, nebude uznávať ani tie, tie rodinné väzby medzi nimi. Ale nevyháňajme tých ľudí preč, neberme im to, že sa tu narodili, že tu možno chcú v nejakej podobe aj ďalej žiť, že si chcú ponechať aj svoje právo na to, že sú občania a občianky Slovenskej republiky. A jednoducho nechajme im ich základné ľudské právo žiť tu, a zároveň ich možnosť žiť s človekom, ktorého si vybrali. Myslím si, že o ničom inom ako o nejakom láskyplnom ľudskom prístupe k slobode jednotlivca to tu nie je. Ďakujem.